《题洪知观静斋》
宋代·王迈

蛮触当战冲，蚌鹬据争境。相持无了期，复命终归静。

人事苦纷拿，世态异炎冷。远抱异俗观，照以清明景。

余生涉畏途，所至虞机阱。求富耻执鞭，图名成画饼。

道侣得洪师，唤我梦中醒。师如辟尘犀，神观最清警。

葆粹息天倪，运斤优匠郢。结茅规数椽，讨胜事幽屏。

楹槛疏以明，规抚肃而整。昼永篆飞烟，风来幡弄影。

开卷课黄庭，煮茶汲清井。以静名其轩，会处心自省。

吾庐杂尘嚣，相望限一岭。烦师缩地脉，得我便造请。

别来火云张，今见霜宇净。寄诗当梅花，一笑师当领。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。